
KIBERNETINIO SAUGUMO REIKALAVIMAI, KURIŲ PRIVALO LAIKYTIS TINKLŲ IR INFORMACINIŲ SISTEMŲ TIEKĖJAS SUTARTIES VYKDYMO METU

I. BENDROSIOS NUOSTATOS

1. Tinklų ir informacinių sistemų tiekėjas yra įdiegęs informacijos saugumo valdymo sistemą, atitinkančią ISO 27001 arba lygiaverčio standarto reikalavimus arba taiko kibernetinio saugumo reikalavimus, nurodytus Lietuvos Respublikos kibernetinio saugumo įstatymo ir Kibernetinio saugumo reikalavimų aprašo reikalavimus (toliau – Kibernetinio saugumo įstatymas ir jo aprašas).
2. Tinklų ir informacinių sistemų tiekėjas turi būti patvirtinęs kibernetinio saugumo politiką ir ją įgyvendinančius dokumentus (toliau – Kibernetinio saugumo dokumentai). Kibernetinio saugumo dokumentai turi apimti šias sritis:
2.1. informacijos saugos rizikos vertinimą ir valdymą;
2.2. kibernetinių incidentų valdymą;
2.3. žurnalinių įrašų (angl. log) administravimą ir saugojimą, įsibrovimų aptikimą ir prevenciją;
2.4. veiklos tęstinumo valdymą;
2.5. atsarginių duomenų kopijų kūrimą, saugojimą ir duomenų atkūrimą;
2.6. tiekimo grandinės saugumo valdymą;
2.7. tinklų ir informacinių sistemų įsigijimo, plėtojimo ir priežiūros saugumo užtikrinimo reikalavimus;
2.8. pokyčių valdymo tvarką;
2.9. spragų valdymo ir atskleidimo reikalavimus;
2.10. kibernetinio saugumo reikalavimų veiksmingumo vertinimą;
2.11. kibernetinės higienos praktikos organizavimą ir kibernetinio saugumo mokymų organizavimą ir vykdymą;
2.12. kriptografiją ir šifravimą;
2.13. žmogiškųjų išteklių saugumo reikalavimus;
2.14. fizinės prieigos reikalavimus;
2.15. turto valdymą;
2.16. pataisų valdymą;
2.17. prieigos valdymą.
3. Tinklų ir informacinių sistemų tiekėjas turi imtis priemonių ir užtikrinti, kad visi tinklų ir informacinių sistemų tiekėjo darbuotojai suprastų savo atsakomybes ir įsipareigojimus, susijusius su kibernetiniu saugumu.
4. Tinklų ir informacinių sistemų tiekėjas turi užtikrinti, kad visi tinklų ir informacinių sistemų tiekėjo darbuotojai būtų pasirašytinai susipažinę su Kibernetinio saugumo dokumentais ir įsipareigoję laikytis juose įtvirtintų reikalavimų.
5. Jeigu atsižvelgiant į paslaugų teikimo sutarties pobūdį, tinklų ir informacinių sistemų tiekėjo darbuotojams būtina susipažinti su konkrečiais Viešosios įstaigos Marijampolės ligoninės (toliau – Įstaiga) kibernetinio saugumo politiką įgyvendinančiais dokumentais, tinklų ir informacinių sistemų tiekėjas turi užtikrinti, kad su jam pateiktais Įstaigos kibernetinio saugumo politiką įgyvendinančiais dokumentais būtų supažindinti visi sutarties vykdyme dalyvausiantys paslaugų tiekėjo darbuotojai.
6. Vaidmenys ir atsakomybės turi būti aiškiai išdėstyti tinklų ir informacinių sistemų tiekėjo darbuotojui, prieš pradedant vykdyti jam paskirtus darbus.

II. KONFIDENCIALUMO IR DUOMENŲ NEATSKLEIDIMO ĮSIPAREIGOJIMAI

7. Tinklų ir informacinių sistemų tiekėjas privalo užtikrinti, kad tinklų ir informacinių sistemų tiekėjo darbuotojai ir / arba subtiekėjų, kurie turi prieigos teises prie Įstaigos informacijos, užtikrintų tokį konfidencialumo ir saugumo lygį, koks yra reikalaujamas, įgyvendinant sutartį su tinklų ir informacinių sistemų tiekėju.
8. Tinklų ir informacinių sistemų tiekėjas privalo užtikrinti, kad informacija, kuri tapo žinoma paslaugų teikimo sutarties vykdymo metu:
8.1. nebūtų atskleista tretiesiems asmenims, kurie neturi teisės su šia informacija susipažinti;
8.2. būtų naudojama tik sutarties su tinklų ir informacinių sistemų tiekėju vykdymo tikslu;
8.3. būtų užtikrintinas tinkamas organizacinių ir techninių saugumo priemonių įgyvendinimas, siekiant apsaugoti informaciją.
9. Konfidencialumo ir duomenų neatskleidimo įsipareigojimai taikomi neterminuotai.

III. TINKLŲ IR INFORMACINIŲ SISTEMŲ TIEKĖJŲ PRIEIGOS (LOGINĖS IR FIZINĖS) PRIE TINKLŲ IR INFORMACINIŲ SISTEMŲ LYGIAI IR SĄLYGOS

10. Prieiga prie Įstaigos informacinių išteklių ir informacijos yra suteikiama tik tokios apimties, kuri būtina paslaugų teikimo sutarčiai vykdyti. Detali prieigos tinklų ir informacinių sistemų tiekėjams tvarka nustatyta Viešosios įstaigos Marijampolės ligoninės prieigos valdymo tvarkoje.
11. Tinklų ir informacinių sistemų tiekėjas privalo užtikrinti, kad vykdant paslaugų teikimo sutartį, būtų atliekami tik tie veiksmai, kuriems atlikti tinklų ir informacinių sistemų tiekėjo darbuotojui yra suteiktos prieigos teisės, ir tik tokia apimtimi, kuri būtina darbams, susijusiems su sutarties vykdymu, atlikti.
12. Tinklų ir informacinių sistemų tiekėjo darbuotojams draudžiama:
12.1. atskleisti jiems suteiktus prisijungimo prie Įstaigos tinklų ir informacinių sistemų duomenis tretiesiems asmenims ir (arba) tarpusavyje dalintis suteikta naudotojo paskyra ir / arba prisijungimo duomenimis;
12.2. prieigos prie tinklų ir informacinių sistemų teises naudoti asmeniniais tikslais ar kitais, su sutarties vykdymu nesusijusiais tikslais;
12.3. atlikti kitus veiksmus, kurie pažeistų kibernetinio saugumo reikalavimus ar kitus teisės aktų reikalavimus.
13. Tinklų ir informacinių sistemų tiekėjas privalo nedelsiant informuoti už paslaugų teikimo sutarties vykdymą atsakingą asmenį apie tuos tinklų ir informacinių sistemų tiekėjo darbuotojus ir / arba subtiekėjo darbuotojus, kuriems nebereikia prieigos teisių prie Įstaigos tinklų ir informacinių sistemų. Prieigos teisės privalo būti panaikintos ne vėliau kaip paskutinę tinklų ir informacinių sistemų tiekėjo darbuotojo ir / arba subtiekėjo darbuotojo darbo dieną arba kitą dieną po to, kai prieigos teisės tapo nebereikalingos tinklų ir informacinių sistemų tiekėjo darbuotojo ir / arba subtiekėjo darbuotojo darbams atlikti.
14. Tinklų ir informacinių sistemų tiekėjo teikiama sistema turi palaikyti kelių faktorių autentifikavimą.
15. Tinklų ir informacinių sistemų tiekėjo darbuotojai Įstaigos administracinėse patalpose gali lankytis tik iš anksto informavę už sutarties su tinklų ir informacinių sistemų tiekėju vykdymą atsakingą asmenį.

IV. KITI ORGANIZACINIAI IR TECHNINIAI REIKALAVIMAI TINKLŲ IR INFORMACINIŲ SISTEMŲ TIEKĖJUI

16. Tinklų ir informacinių sistemų tiekėjo teikiamoje sistemoje ir jos infrastruktūroje turi būti fiksuojami bent jau šie žurnaliniai įrašai (jei tinklų ir informacinės sistemos dalys palaiko tokį funkcionalumą):
16.1. tinklų ir informacinės sistemos komponentų (serverių, virtualių serverių, saugasienių, maršrutizatorių, komutatorių ir kitų subjekto identifikuotų svarbių komponentų) įjungimas, išjungimas ar perkrovimas;
16.2. naudotojų ir administratorių autentifikavimo įvykiai;
16.3. naudotojų, administratorių paskyrų sukūrimas, prieigų prie tinklų ir informacinių sistemų pakeitimai;
16.4. administratorių atliekami veiksmai;
16.5. operacinėse sistemose sukurti ir atlikti sisteminiai uždavinių įvykiai (angl. Scheduled task);
16.6. grupinių politikų pakeitimai;
16.7. operacinių sistemų laiko ir datos pakeitimai;
16.8. operacinėse sistemose vykstančių procesų ar servisų įvykiai;
16.9. žurnalinių įrašų rinkimo funkcijos įjungimas, išjungimas;
16.10. tinklų ir informacinių sistemų galinių įrenginių autentifikavimo įvykiai;
16.11. žurnalinių įrašų peržiūrėjimas, trynimas, kūrimas ar keitimas.
17. Tinklų ir informacinių sistemų tiekėjo teikiamoje sistemoje ir jos infrastruktūroje renkami žurnaliniai įrašai turi būti saugomi ne trumpiau kaip 90 kalendorinių dienų.
18. Tinklų ir informacinių sistemų tiekėjo teikiamoje sistemoje ir jos infrastruktūroje renkamuose žurnaliniuose įrašuose turi būti fiksuojami bent jau šie duomenys (jei tinklų ir informacinės sistemos dalys palaiko tokį funkcionalumą):
18.1. įvykio data ir tikslus laikas;
18.2. įvykio rūšis (informacija, klaida, saugumo pranešimas, sisteminis pranešimas, perspėjimas (angl. warning));
18.3. naudotojo / administratoriaus ir (arba) tinklų ir informacinės sistemos įrenginio, susijusio su įvykiu, identifikavimo duomenys;
18.4. įvykio aprašymas.
19. Neįprasta veikla turi būti užfiksuojama žurnaliniuose įrašuose ir, jei įmanoma, automatizuotomis priemonėmis sukuriamas automatinis pranešimas, kurį matytų įgaliotas asmuo, pavyzdžiui, kibernetinio saugumo vadovas.
20. Naudojimasis sistemos ir jos infrastruktūros žurnaliniais įrašais turi būti kontroliuojamas ir fiksuojamas, žurnaliniai įrašai turi būti pasiekiami tik įgaliotiems asmenims.
21. Tinklų ir informacinių sistemų tiekėjas privalo užtikrinti kompiuterinės įrangos, kuri naudojama sutarčiai su Įstaiga vykdyti, apsaugą nuo kenkimo programinės įrangos.
22. Tinklų ir informacinių sistemų tiekėjas privalo užtikrinti, kad paslaugos teikimo sutarčiai vykdyti būtų naudojama legali, iš patikimų programinės įrangos tiekėjų įsigyta programinė įranga, kuri turi būti prižiūrima pagal gamintojo reikalavimus.
23. Tinklų ir informacinių sistemų tiekėjas privalo užtikrinti, kad programinė įranga būtų atnaujinama reguliariai, identifikuotos spragos būtų nedelsiant pašalintos.
24. Tinklų ir informacinių sistemų tiekėjas privalo turėti spragų valdymo procesus.
25. Tinklų ir informacinių sistemų tiekėjas privalo užtikrinti mobiliųjų įrenginių, kurie naudojami sutarčiai su Įstaiga vykdyti, apsaugą: turi būti vykdomas šifravimas, nuotolinis mobiliųjų įrenginių valdymas ir kt.
26. Tinklų ir informacinių sistemų tiekėjas privalo užtikrinti informacijos šifravimą tiek informacijos perdavimo metu, tiek informacijos saugojimo metu. Informacijai šifruoti turi būti naudojami stiprus šifravimo algoritmai (AES-256, TLS 1.3+ ir kt.).
27. Tinklų ir informacinių sistemų tiekėjas privalo sistemų administravimui naudojamoje infrastruktūroje vykdyti tinklo segmentaciją, naudoti saugasienes, IDS/IPS sistemas, privalo reguliariai peržiūrėti bei panaikinti nereikalingus portus ir protokolus.
28. Tinklų ir informacinių sistemų tiekėjas privalo sistemų administravimui naudojamoje infrastruktūroje fiksuoti žurnalinius įrašus susijusius su saugasienių taisyklių pakeitimais, saugumo sistemų (antivirusinių, įsibrovimo aptikimo sistemų) įjungimu ir išjungimu bei kitus kibernetinio saugumo įstatyme ir jo apraše nurodytus žurnalinius įrašus.
29. Tinklų ir informacinių sistemų tiekėjo patalpos turi atitikti Kibernetinio saugumo įstatyme ir jo apraše keliamus reikalavimus.
30. Tinklų ir informacinių sistemų tiekėjas turi taikyti atitinkamos fizinės apsaugos priemones nuo gaisro, potvynio, vagystės, vandalizmo ir kitų grėsmių, kurias tinklų ir informacinių sistemų tiekėjas yra identifikavęs rizikos vertinimo metu.

V. REIKALAVIMAI SUBTIEKĖJAMS PASITELKTI

31. Tinklų ir informacinių sistemų tiekėjas negali perduoti visos ar sutartinių įsipareigojimų subtiekėjams be išankstinio Įstaigos sutikimo, išskyrus atvejus, kai subtiekėjai įtraukiami į sutarties vykdymą jos pasirašymo metu.
32. Tinklų ir informacinių sistemų tiekėjas turi raštu kreiptis į Įstaigą ne vėliau kaip 14 kalendorinių dienų iki subtiekėjo pasitelkimo ir pateikti informaciją: subtiekėjo pavadinimas, kodas, kokia apimtimi planuojama perduoti subtiekėjui įsipareigojimus ir kita svarbi informacija, padedanti įvertinti rizikas dėl subtiekėjo pasitelkimo.
33. Tinklų ir informacinių sistemų tiekėjas privalo užtikrinti, kad sutartyje su subtiekėju yra nustatyti ne žemesni kibernetinio saugumo reikalavimai pasirašytoje sutartyje su Įstaiga.
34. Tinklų ir informacinių sistemų tiekėjas prisiima visišką atsakomybę už subtiekėjų veiksmus ir neveikimą. Subtiekėjo pasitelkimas neatleidžia Tinklų ir informacinių sistemų tiekėjo nuo įsipareigojimų pagal sutartį su Įstaiga vykdymo.
35. Subtiekėjo darbuotojai, kurie įtraukiami į sutarties su Įstaiga vykdymą, privalo atitikti tuos pačius profesinius, kvalifikacinius reikalavimus kaip ir tinklų ir informacinių sistemų tiekėjo darbuotojai, kurie yra įtraukti į sutarties su Įstaiga vykdymą.
36. Tinklų ir informacinių sistemų tiekėjas turi teisę paprašyti pateikti informaciją apie subtiekėjo įgyvendinamas kibernetinio saugumo priemones.
37. Įstaiga turi teisę atšaukti savo sutikimą dėl subtiekėjo pasitelkimo, jeigu subtiekėjas pažeidžia sutarties su Įstaiga nuostatas ir / arba kibernetinio saugumo reikalavimus.
38. Jeigu Įstaiga neduoda leidimo dėl subtiekėjo pasitelkimo arba atšaukia savo sutikimą dėl subtiekėjo pasitelkimo, tinklų ir informacinių sistemų tiekėjas privalo toliau vykdyti savo įsipareigojimus pagal su Įstaiga sudarytą sutartį.

VI. AUDITO ATLIKIMO REIKALAVIMAI

39. Įstaigos turi teisę periodiškai (planinis auditas) arba jeigu iškyla poreikis (pavyzdžiui, įvykus dideliam incidentui) (neplaninis auditas) atlikti tinklų ir informacinių sistemų tiekėjo atitikties Kibernetinio saugumo reikalavimų aprašui auditą.
40. Atitikties Kibernetinio saugumo reikalavimų aprašui auditas gali būti atliekamas tik sutarties su tinklų ir informacinių sistemų tiekėju vykdymo metu.
41. Atitikties Kibernetinio saugumo reikalavimų aprašui auditą gali atlikti Įstaigos atsakingi asmenys arba gali būti samdomas paslaugų tiekėjas atitikties Kibernetinio saugumo reikalavimų aprašui auditui atlikti (toliau kartu – audito vykdytojai).
42. Tinklų ir informacinių sistemų tiekėjas privalo sudaryti sąlygas atitikties Kibernetinio saugumo reikalavimų aprašui auditui atlikti: privalo suteikti reikiamas prieigas, bendradarbiauti su audito vykdytojais, pateikti informaciją ir dokumentus audito vykdytojų nustatytais terminais ir būdais, vykdyti kitus audito vykdytojų nurodymus. 
43. Atitikties Kibernetinio saugumo reikalavimų aprašui audito metu gauta informacija yra konfidenciali ir gali būti naudojama tik siekiant pasiekti tikslus, kurie buvo iškelti priimant sprendimą atlikti atitikties Kibernetinio saugumo reikalavimų aprašui auditą.
44. Atlikus atitikties Kibernetinio saugumo reikalavimų aprašui auditą turi būti dokumentuotos atitikties Kibernetinio saugumo reikalavimų aprašui audito išvados ir pateiktos rekomendacijos, jeigu nustatomi trūkumai. Atitikties Kibernetinio saugumo reikalavimų aprašui audito rezultatai turi būti saugomi ne trumpiau kaip 3 metus nuo audito atlikimo.
45. Tinklų ir informacinių sistemų tiekėjas turi teisę susipažinti su atitikties Kibernetinio saugumo reikalavimų aprašui audito rezultatais.
46. Atitikties Kibernetinio saugumo reikalavimų aprašui audito metu nustačius kritines neatitiktis, Įstaigos turi teisę inicijuoti sutarties su tinklų ir informacinių sistemų tiekėju nutraukimą.

VII. KIBERNETINIŲ INCIDENTŲ, SPRAGŲ IR KITŲ SAUGUMO ĮVYKIŲ VALDYMAS 

47. Tinklų ir informacinių sistemų tiekėjas privalo nepagrįstai nedelsdamas pranešti Įstaigai apie visus didelius ir (ar) kitus kibernetinius incidentus, spragas, pažeidžiamumus ir kitus saugumo įvykius, susijusius su Įstaigos tinklų ir informacinėmis sistemomis, kai tik tinklų ir informacinių sistemų tiekėjas sužino apie šiuos įvykius.
48. Tinklų ir informacinių sistemų tiekėjas privalo nepagrįstai nedelsdamas pranešti Įstaigai apie visus didelius ir (ar) kitus kibernetinius incidentus, spragas, pažeidžiamumus ir kitus saugumo įvykius, susijusius su Įstaigos tinklų ir informacinėmis sistemomis informuoti Įstaigą el. paštu arba telefonu nurodytų paslaugų sutartyje. 
49. Tinklų ir informacinių sistemų tiekėjas nepagrįstai nedelsdamas privalo imtis nuo jo priklausančių priemonių, skirtų kibernetiniam incidentui, spragai, pažeidžiamumui ir kitam saugumo įvykiui suvaldyti ir apie veiksmus, kurių imtasi turi būti informuota Įstaiga.
50. Tinklų ir informacinių sistemų tiekėjas privalo Įstaigai neatlygintinai teikti visą informaciją, būtiną kibernetiniam incidentui, spragai, pažeidžiamumui ir kitam saugumo įvykiui, ištirti, suvaldyti bei pašalinti ir padėti Įstaigos bendradarbiauti su priežiūros institucijomis.
51. Tinklų ir informacinių sistemų tiekėjas privalo pateikti Įstaigai kibernetinio incidento tyrimo ataskaitą ta apimti, kiek tai susiję su jo veiksmais.

VIII. PASLAUGŲ LYGIO REIKALAVIMAI
52. Apie planinius priežiūros darbus, kurie gali turėti įtakos sistemos prieinamumui, Tiekėjas privalo iš anksto informuoti Įstaigą ne vėliau kaip prieš 3 darbo dienas, nurodydamas darbų pradžios ir pabaigos laiką bei galimą poveikį sistemai.
53. Atsiradus sistemos sutrikimui, Tiekėjas privalo registruoti sutrikimą, nustatyti jo priežastį ir imtis veiksmų jam pašalinti per sutartyje nustatytus terminus.
54. Apie kritinius sutrikimus, dėl kurių sistema tampa visiškai arba iš esmės neprieinama, Tiekėjas privalo informuoti Įstaigą nedelsiant, bet ne vėliau kaip per 1 valandą nuo sutrikimo nustatymo.
55. Kritinio sutrikimo pašalinimo arba sistemos veikimo atkūrimo terminas – ne ilgesnis kaip 4 valandos nuo sutrikimo užregistravimo, išskyrus atvejus, kai dėl objektyvių techninių priežasčių šalys susitaria dėl kito termino.
56. Tiekėjas privalo užtikrinti sutrikimų registravimą ir komunikaciją dėl jų darbo dienomis nuo 8:00 iki 17:00 val. Į pranešimus apie sutrikimus, gautus ne darbo valandomis, Tiekėjas privalo sureaguoti ne vėliau kaip per 2 valandas nuo artimiausios darbo dienos pradžios.
57. Tiekėjas, Įstaigai pareikalavus, privalo pateikti informaciją apie per ataskaitinį laikotarpį užregistruotus sutrikimus (gedimus ar incidentus), susijusius su teikiama sistema, jų trukmę, priežastis ir pašalinimo veiksmus.

IX. SAUGAUS SANTYKIŲ NUTRAUKIMO REIKALAVIMAI

58. Kai pasibaigia arba nutrūksta sutarties su Įstaiga vykdymas, iki sutarties su tinklų ir informacinių sistemų tiekėju pabaigos tinklų ir informacinių sistemų paslaugų tiekėjai privalo:
58.1. grąžinti visą jiems išduotą Įstaigos programinę ir techninę įrangą, jeigu ji buvo išduota;
58.2. sunaikinti dokumentus ir elektroninę informaciją, jeigu ji buvo pateikta išskyrus atvejus, kai Įstaiga nustato reikalavimus dokumentus ir elektroninę informaciją grąžinti Įstaigai;
58.3. grąžinti raktus, įeigos korteles ir kitas fizinės prieigos priemones, jeigu jos buvo išduotos.
59. Prieigos teisės prie Įstaigos tinklų ir informacinių sistemų turi būti panaikintos Viešosios įstaigos Marijampolės ligoninės prieigos valdymo tvarkos nustatyta procedūra, kuri yra parengta pagal Kibernetinio saugumo įstatymas ir jo aprašo reikalavimus.


X. BAIGIAMOSIOS NUOSTATOS

60. Techninėje specifikacijoje ir sutartyje su Įstaiga gali būti nustatyti papildomi kibernetinio saugumo reikalavimai, taikomi paslaugoms, darbams ir / arba prekėms, kurių tinklų ir informacinių sistemų tiekėjas privalo laikytis.
61. Kibernetinio saugumo reikalavimai, kurių privalo laikytis tinklų ir informacinių sistemų tiekėjas sutarties vykdymo metu, gali būti keičiami, jeigu keičiasi Įstaigos taikomi Lietuvos Respublikos kibernetinio saugumo įstatymo ir kitų teisės aktų reikalavimai.

